«Хэкум сепсэлъэжу»
Накъыгъэм и 21-м Сэралъп Мадинэ и Арт-центрым ди лъэпкъэгъу КIэдыкIуей Эркан и тхылъыщIэм и лъэтеувэ щыхуащIащ.
КIэдыкъуей Эркан А зэхыхьэ дахэм кърихьэлIат хэкурысхэри, щыгъуэ-щIэжым хэтыну къытхуеблэгъэжа ди лъэпкъэгъу куэди. «Хэкум сепсэлъэжу» тхылъыр КIэдыкIуей Эркан и япэ тхылъщ, уеблэмэ аращ адэжь щIыналъэм къэзышэжари.
КIэдыкIуейр 1969 гъэм Тыркум къыщалъхуащ, УзунЯйла хыхьэ ШыкIэбэхъуей къуажэм къыщыхъуащ. Электрик IэщIагъэм хуеджащ, зэрылажьэри аращ.
ЭкономикэмкIэ щIэныгъэ нэхъыщхьэ зрегъэгъуэт. Къайсэр бынунагъуэу дэсщ, бынитI иIэщ. Эркан езыр-езыру адыгэбзэкIэ тхэкIэ, еджэкIэ зригъэсэжащ.
КIэдыкIуейм и тхылъ къыдигъэкIыну япэу жэрдэм зыщIар тхакIуэ, «Горянка» газетым и редактор нэхъыщхьэ Къаныкъуэ Заринэщ. Эркан Интернетым кърилъхьэ и усэхэм кIэлъыплъыурэ, тхэн щIэзыдзагъащIэ куэдым емыщхь хъэтI зэриIэм, гупсысэ гъэщIэгъуэн зэрыбгъэдэлъым гу лъызыта Заринэ мурад ищIат ахэр тхылъ щхьэхуэу къыдигъэкIыну. Мазэ зыбжанэ ипэ Къаныкъуэм дунейм къытригъэхьа усэ тхылъым къыщIэкIа ахъшэр Эркан ейм хилъхьащ. «Тхылъым и пIэ тхылъ» зыфIаща проектым лъапэ махуэ зэричар щынэрылъагъут а пшыхьым. Тхылъым и макетыр Щоджэн Жаннэ ищIащ, сурэтхэр зейр фащэм елэжь, дизайнер Сэралъп Мадинэщ.
— Илъэсих-блы хъуауэ соджэ Къайсэр щыпсэу ди лъэпкъэгъу КIэдыкIуей Эркан и тхыгъэхэм. Ар бзэм зэрегугъур, игу илъ, игу къэкI куэдыр ди анэдэлъхубзэмкIэ къызэриIуэтэфыр сфIэгъэщIэгъуэну, си щIэщыгъуэу сыкIэлъоплъ, — жиIащ Къаныкъуэ Заринэ пшыхьым и пэщIэдзэм. — Интернетыр IэмэпсымэфIщ, адыгэри дызэрегъэгъуэт. Эркан Хэкумрэ и лъэп- къэгъухэмрэ псалъэкIэ ялъэIэсыну и нэ къикIыу итхахэр хэмыгъуэщэжын, цIыху нэхъыби еджэн папщIэ, дауи, зыгуэрым къритхыкIыжын хуейт. АпхуэдизкIэ сыдихьэхырт и адыгэбзэми и гупсысэ зэкIэлъыгъэкIуэкIэми, къыщистхыкIы-
жым и псалъэ къэпсэлъыкIэхэр схъуэжакъым, литературэбзэм измыгъэхьэу къэзгъэнар куэд мэхъу. Къасщтэмэ — седжэжу сиIэну сыхуейти, езыри хэплъэжа нэужь, тхылъ цIыкIуу къыдэзгъэкIыну сехъуэпсащ.
Хэкум упэIэщIэу, ар зэи умылъэгъуауэ, ауэ уи псэм хэлъу упсэуныр зыгъэвам къыгурыIуэнущ мы уса-кIуэм къиIуатэр, Хэкум къыщалъхуахэми къыдгурыIуэн хуейщ ар…
Ди япэ итахэм яIурылъа адыгэбзэм и IэфIагъыр тхузыхэщIэху адыгэу дыщыIэнущ. А бзэм и къарур щIэлъщ мы тхылъым ит псалъэуха къэс, усакIуэм и псэ къарукIэ псыхьыжауэ. Си фIэщ мэхъу ар Хэкум зэрызэхихыр.
«Адыгэ унэ» тыкуэныр зей IутIыж Мэжид къыщыпсалъэм Эркан и тхылъыщIэмкIэ ехъуэхъури, хэкум къигъэзэжыну къыхуриджащ.
КIэдыкIуейм хъуэхъу псалъэ дахэкIэ зыхуигъэзащ КъБР-м и цIыхубэ артист Нэхущ Чэрим.
«Хэкум сепсэлъэжу» тхылъым щызэхуэхьэса усэхэм адыгэ фащэкIэ хуэпауэ къеджа ныбжьыщIэхэм гур хагъахъуэрт, псэр ягъэгушхуэрт. «Лъэпкъым къэкIуэн иIэну?» — упщIэр абдеж къыщыувыххэртэкъым.
IэмыщIэ из фIэкI мыхъу а тхылъ цIыкIум хэкурысхэм-рэ хэхэсхэмрэ нэхъри нэхъ зэпэгъунэгъу зэхуащI, дяку дэлъ лъэмыжхэм къазэрыхигъэхъуар хьэкъщ.
И Iуэхур къыдэзыIыгъахэм, и тхылъыр дунейм къытехьэнымкIэ сэбэп хуэхъуахэм фIыщIэ яхуищIащ КIэдыкIуей Эркан.
Щомахуэ Залинэ.
